Budismis on neli terminit, mis võetakse kokku üldmõistesse brahmavihāra - 'brahamalik eluviis'. Siin ei ole midagi tegemist jumal-looja Brahmaga, aga mütoloogilise mõtlemise järgi arvati Indias, et jumal Brahma peab just niimoodi elama. Need neli terminit on: mettā - 'sõprus'; karunā - 'kaastunne', mis on natuke nutunegi kaastunne, kuna tähendab ka nutmist teiste hädade ja viletsuste puhul; muditā - 'kaasrõõm', 'rõõm teiste hea käekäigu üle', st teistele tuleb mitte üksnes kaasa tunda, kui neil halvasti läheb, vaid tuleb ka rõõmu tunda, kui neil hästi läheb, ning upekkhā - 'ülevaatamine', 'erapooletus', mis on tasakaalustav mõiste sõbralikkuse, kaastunde ja kaasarõõmustamise kõrval, absoluutne erapooletus. Näiteks ei tohiks kaasa tunda ainult oma koerakesele, vaid kõigile koerakestele, nagu ei maksa rõõmustada ainult oma koera saadud kondikese üle, vaid kõigi koerakeste saadud kondikeste üle jne.